《毂毂》
宋代·郭祥正

毂毂复毂毂，怪禽安用啼。杏花已烂漫，月色正相宜。

提壶取新已，酌我金屈卮。行恐风雨来，乱红辞旧枝。

尚恨碧城锁，阻邀白雪姬。耳边无清歌，素饮方自怡。

尔何骋鸣声，弹射不肯飞。初亦厌尔聒，既久不复疑。

但能怖愚俗，又足惊童儿。天翁造尔躯，无乃私自欺。

爪吻异雕鹗，安能司祸机。又不似群乌，凶报吉亦随。

白日窜深棘，夜鸣殊不栖。劝尔勿毂毂，凤凰倏来仪。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。